O preteklosti kraja ni veliko podatkov. Za najstarejši ohranjeni podatek velja podružnična cerkev sv. Mihaela, ki je bila prvič omenjena leta 1395, a je gotovo starejša. V drugi polovici 15. stoletja so jo prezidali, 1540 pa podaljšali ladjo in prizidali zvonik. Po potresu 1895 so v ladjo vgradili obok in prizidali zakristijo. Prezbiterij ima kamnoseško bogato okrašena rebra in zašiljena okna. Trije oltarji so zlatega tipa iz druge polovice 17. stoletja.